## Pravilnik o provedbi mjere potpore za organizaciju manifestacija

### NN 18/2012 (15.2.2012.), Pravilnik o provedbi mjere potpore za organizaciju manifestacija

MINISTARSTVO POLJOPRIVREDE

506

Na temelju članka 60a. stavka 4. Zakona o državnoj potpori poljoprivredi i ruralnom razvoju (»Narodne novine« 92/10, 127/10, 124/11), ministar poljoprivrede donosi

PRAVILNIK

O PROVEDBI MJERE POTPORE ZA ORGANIZACIJU MANIFESTACIJA

Članak 1.

Ovim Pravilnikom utvrđuju se način i uvjeti provedbe mjere potpore za organizaciju manifestacija.

Prihvatljive manifestacije i Korisnici potpore

Članak 2.

Potpora se dodjeljuje za organizaciju manifestacija na području Republike Hrvatske, i to za sljedeće kategorije manifestacija:

1. znanstveno-stručni skupovi, vezani uz područje poljoprivrede, prerade, sigurnosti hrane i kvalitete proizvoda, očuvanja okoliša, biološke raznolikosti i krajobraza, organizacije i poslovanja poljoprivrednih proizvođača te ruralnog razvoja,

2. gospodarske manifestacije (sajmovi i izložbe), vezane uz poljoprivredu, preradu, prehranu i ruralni razvoj,

3. lokalno-tradicijske manifestacije, vezane uz prezentaciju kulturne baštine, tradicijskih obrta i lokalnih proizvoda u naseljima do 10.000 stanovnika.

Članak 3.

(1) Korisnici potpore su organizatori manifestacija sa sjedištem u Republici Hrvatskoj (u daljnjem tekstu: Korisnici), i to:

1. za znanstveno-stručne skupove – obrazovne, znanstveno-istraživačke ustanove te stručna udruženja, zadružni savezi, savezi udruga, Hrvatska poljoprivredna komora, Hrvatska gospodarska komora i Hrvatska obrtnička komora,

2. za gospodarske manifestacije – gradovi, županije, Grad Zagreb, županijske razvojne agencije, udruge, zadružni savezi, savezi udruga, Hrvatska poljoprivredna komora, Hrvatska gospodarska komora, Hrvatska obrtnička komora, trgovačka društva – konzultantske tvrtke registrirane za organizaciju sajmova, izložbi i dražbi.

3. za lokalno-tradicijske manifestacije – općine i gradovi, udruge i zadruge, lokalne akcijske grupe (u daljnjem tekstu: LAG-ovi).

(2) Udruge iz stavka 1. točke 2. i 3. ovoga članka imaju najmanje 20 članova.

(3) Zadruge iz stavka 1. točke 3. ovoga članka imaju najmanje 10 zadrugara i upisane su u sudski registar najmanje dvije godine prije podnošenja prijave na Javni poziv.

(4) Udruge, zadruge te LAG-ovi iz stavka 1. točke 3. ovoga članka registrirane su u gradu/općini na čijem području se održava manifestacija.

Javni poziv

Članak 4.

(1) Potpora se ostvaruje putem sudjelovanja na Javnom pozivu za dodjelu potpore organizatorima manifestacija (u daljnjem tekstu: Javni poziv), kojega raspisuje Ministarstvo poljoprivrede (u daljnjem tekstu: Ministarstvo).

(2) Javni poziv objavljuje se u »Narodnim novinama«, i na službenim web-stranicama Ministarstva (www.mps.hr).

(3) Ministarstvo raspisuje Javni poziv jednom godišnje za prikupljanje prijava u dva kruga, i to:

– u I. krugu, za manifestacije koje se održavaju u prvom polugodištu tekuće godine (od 1. siječnja do 30. lipnja),

– u II. krugu, za manifestacije koje se održavaju u drugom polugodištu tekuće godine (od 1. srpnja do 31. prosinca).

(4) Javnim pozivom određuju se rokovi i uvjeti za podnošenje prijava za dodjelu potpore (u daljnjem tekstu: Prijava) i zahtjeva za isplatu (u daljnjem tekstu: Zahtjev).

(5) Sva komunikacija između Korisnika i Ministarstva obavlja se isključivo pismenim putem, preporučenom poštom s povratnicom.

Visina potpore

Članak 5.

(1) Korisnik može ostvariti pravo na potporu po jednoj manifestacije godišnje i to:

1. za znanstveno-stručne skupove, do 150,00 kn po sudioniku, ali ne više od 30.000,00 kn po skupu,

2. za gospodarske manifestacije, do 300,00 kn po izlagaču, ali ne više od 45.000,00 kn po manifestaciji,

3. za lokalno-tradicijske manifestacije, do 5.000,00 kn po manifestaciji.

(2) Za istu manifestaciju pravo na potporu može ostvariti samo jedan Korisnik.

Članak 6.

(1) Ministarstvo utvrđuje za tekuću godinu, ovisno o sredstvima predviđenim Zakonom o državnoj potpori poljoprivredi i ruralnom razvoju i sredstvima raspoloživim u Državnom proračunu Republike Hrvatske, zaseban iznos potpore raspoloživ za manifestacije koje se održavaju u prvom i drugom polugodištu.

(2) Ukoliko zahtjevi Korisnika koji udovoljavaju uvjetima iz ovoga Pravilnika i Javnog poziva iz pojedinog polugodišta premaše iznos utvrđen za to polugodište, potpora po Korisniku proporcionalno se smanjuje.

Provedba Javnog poziva

Članak 7.

(1) Korisnik podnosi Prijavu na obrascu »Prijava za dodjelu potpore« iz Priloga I., koji je sastavni dio ovoga Pravilnika.

(2) Uz Prijavu, Korisnik dostavlja obaveznu dokumentaciju navedenu u Prilogu II., koji je sastavni dio ovoga Pravilnika.

(3) Prijava se podnosi najmanje 20 dana prije dana održavanja manifestacije.

Članak 8.

(1) Korisnik podnosi Zahtjev na obrascu »Zahtjev za isplatu« iz Priloga III., koji je sastavni dio ovoga Pravilnika.

(2) Uz Zahtjev, Korisnik dostavlja obaveznu dokumentaciju navedenu u Prilogu IV., koji je sastavni dio ovoga Pravilnika

(3) Zahtjev se podnosi u roku od 15 dana nakon dana održavanja manifestacije.

Članak 9.

(1) U slučaju promjene datuma, vremena i mjesta održavanja manifestacije, Korisnik dostavlja Promjenu Prijave na obrascu »Promjena Prijave«, iz Priloga V. koji je sastavni dio ovoga Pravilnika.

(2) Promjena Prijave se podnosi najmanje 20 dana prije dana održavanja manifestacije.

Članak 10.

(1) U slučaju nepotpunog i/ili nejasnog Zahtjeva, Ministarstvo izdaje Zahtjev za nadopunu/pojašnjenje Zahtjeva samo jednom.

(2) Korisnik podnosi nadopunu/pojašnjenje Zahtjeva u roku od sedam dana od dana zaprimanja Zahtjeva za nadopunu/pojašnjenje Zahtjeva.

(3) Samo potpuni Zahtjevi ulaze u postupak daljnje obrade.

(4) U slučaju promjene podataka iz Prijave/Zahtjeva (naziv, adresa, ime banke i broj žiro-računa, ime, prezime i OIB odgovorne osobe), Korisnik se obvezuje dostaviti ažurne podatke i dokaze u roku od 10 dana od dana nastanka promjene.

Članak 11.

(1) Nakon administrativne kontrole svih Prijava i Zahtjeva iz pojedinog polugodišta, a uzimajući u obzir rezultate kontrole na terenu, Ministarstvo donosi:

1. skupnu Odluku o dodjeli potpore, za sve Korisnike koji u cijelosti ispunjavaju uvjete propisane ovim Pravilnikom i Javnim pozivom,

2. skupnu Odluku o odbijanju zahtjeva, za sve Korisnike koji ne ispunjavaju uvjete propisane ovim Pravilnikom i Javnim pozivom i kojima su kontrolom na terenu prije isplate utvrđene nepravilnosti.

(2) Odluku o dodjeli potpore i Odluku o odbijanju zahtjeva Ministarstvo donosi u roku od 60 dana od dana isteka polugodišta.

(3) Odlukom o dodjeli potpore utvrđeni su pojedinačni iznosi potpore po Korisniku, na temelju odredbi članka 5. i 6. ovoga Pravilnika.

(4) Ministarstvo dostavlja pojedinačne obavijesti Korisnicima o ostvarivanju potpore.

(5) Ministarstvo vrši isplatu potpore na žiro-račun Korisnika u roku do 30 dana od dana donošenja Odluke o dodjeli potpore.

Kontrola i povrat sredstava

Članak 12.

(1) Administrativnu kontrolu Prijava i Zahtjeva te prateće dokumentacije provodi Ministarstvo, a kontrolu na terenu provodi Poljoprivredna inspekcija.

(2) Kontrola na terenu provodi se očevidom na mjestu u vrijeme i nakon održavanja manifestacije, u kojem se provjerava točnost i istinitost podataka iz Prijave i Zahtjeva te prateće dokumentacije.

(3) Nepravilnosti utvrđene kontrolom na terenu imaju za posljedicu uskraćivanje isplate potpore i/ili izdavanje naloga za povrat već isplaćenih sredstava u Državni proračun.

(4) Korisnici su dužni čuvati preslike Prijave, Zahtjeva te prateće dokumentacije četiri godine od dana podnošenja Zahtjeva.

Prijelazne i završne odredbe

Članak 13.

Odluke iz članka 11. ovoga Pravilnika su konačne i nisu upravni akti.

Članak 14.

Ovaj Pravilnik stupa na snagu danom objave u »Narodnim novinama«.

Klasa: 011-02/12-01/10
Urbroj: 525-12-2-0466/12-1
Zagreb, 8. veljače 2012.

Ministar
Tihomir Jakovina, v. r.

**PRILOG I.**

![](dodatni/420133.jpg)

**PRILOG II.**

Obavezna dokumentacija uz Prijavu
za dodjelu potpore

Preslika OIB-a (osobni identifikacijski broj) organizatora

**PRILOG III.**

![](dodatni/420134.jpg)

**PRILOG IV.**

![](dodatni/420135.jpg)

**PRILOG V.**

![](dodatni/420136.jpg)

Pravilnik, NN 18/2012-506